TODOS Kremnica 2022 zverejňuje Zvláštne ustanovenia  
  
Iba včera sme vás informovali o podujatí PAV TODOS Kremnica 2022 a dnes sú už zverejnené aj Zvláštne ustanovenia.  
  
Posledné dve kolá seriálov Dynamax MMSR a MSR pretekov automobilov do vrchu 2022, ale aj medzinárodných majstrovstiev Poľska, slovenský šampionát historických vozidiel a kopcový pohár sa budú konať na trati medzi mestom Kremnica a obcou Kremnické Bane v dňoch 2. – 4.9.2022. K dnešnému dňu boli zverejnené aj Zvláštne ustanovenia, ktoré hovoria o tom, že za organizáciou podujatia stojím spoločnosť Windscape s.r.o.  
  
Čo sa týka trate, tá bude mať dĺžku 3200 metrov, prevýšenie 170 metrov a minimálna šírka trate bude 7,5 metra a priemerné stúpanie 5,3%. Štart bude umiestnený v nadmorskej výške 570 metrov a cieľ vo výške 740 metrov.  
  
Čo sa týka samotného priebehu podujatia, to bude prebiehať rovnako ako na všetkých ostatných podujatiach, čiže v piatok (2.9.2022) sa bude konať administratívne a technické preberanie a povinná rozprava jazdcov. Počas víkendu (3. – 4.9.2022) budú prebiehať samotné preteky, pričom vždy dopoludnia je naplánovaná dvojica tréningových jázd a popoludní zase dvojica súťažných. Večer po ukončení súťažných jázd sa bude konať oceňovanie najrýchlejších jazdcov.  
  
Keďže sa jedná o posledný pretekársky víkend tohtoročných seriálov, jeho posledné kolo bude bodovo ocenené jeden a pol násobkom. V rámci podujatia TODOS Kremnica 2022 si tak môžu ešte niektorí jazdci poriadne bodovo polepšiť.  
  
Prihlasovanie na podujatie bude možné od soboty (13.8.2022) cez všetkým dobre známu web stránku <http://www.sams-asn.sk/prihlaska3.php>, pričom uzávierka prihlášok je stanovená na 28.8.2022 úderom polnoci.  
  
Miro Majláth  
tlačový tajomník  
TODOS Kremnica 2022